Změna k wobnowjomnym energijam w Němskej derje postupuje. Loni su wódne a wětřikowe připrawy něhdźe 154 kilowattowych hodźin miliny produkowali, štož je pjećina wjace hač w lěće 2016.
Budyšin/Choćebuz (SN/BŠe). Wětřika minjenych tydźenjow a dnjow dla su wětrniki wosebje wjele miliny produkowali, štož ma konsekwency za łužiske brunicowe milinarnje. „Hladajo na zwyšenje produkcije wobnowjomnych energijow wokoło hodownych swjatych dnjow a runočasnje jasnje mjenje trěbneje miliny za přetrjebarjow a industriju smy wukony našich štyrjoch milinarnjow w Janšojcach, Čornej Pumpje, Hamoru a Lippendorfje wo 25 procentow pomjeńšili“, informowaše nětko nawoda předsydstwa koncerna Łužiska energija a milinarnje (LEAG) Hubertus Altmann.
Mjez hodami a Nowym lětom bě koncern swoje milinarnje wjacekróć horje a zaso dele regulował, zo bychu přetrjebarjo stajnje dosć z milinu zastarani byli. Tež na wichor Burglind, kotryž je zawčerawšim w Němskej howrił a so wo wyše wukony wětrnikow postarał, móžeše LEAG jara fleksibelnje reagować a stabilitu w milinowej syći zawěsćić.
szl_Latn szl_Latn ces_Latn